text: Nu kommer BIOS til tiden
  01 marts 2016 kl. 15.05
  I februar levede BIOS for første gang op til målene om, hvor hurtigt ambulancerne skal nå frem.
  Efter en lang opstartsperiode, der har været præget af problemer, ser det ud til at gå den rigtige vej for ambulanceselskabet BIOS.
  Januar var en særligt dårlig måned for BIOS, men en ny opgørelse fra Region Syddanmark viser, at responstiderne nu ligger enten på eller ligefrem under servicemålene. Det betyder,  at BIOS for første gang lever op til målsætningen.
  - Efter nogle utilfredsstillende resultater i januar har vi været i meget tæt dialog med BIOS, og det er min klare fornemmelse, at de er tilbage på sporet. Vi håber på, at det fortsætter. Der mangler dog stadig personale, og jeg vil ikke sige, at alle problemer er løst. Vi kan ikke acceptere flere udfald, så vi følger fortsat situationen tæt, siger Mads Haugaard, der er konstitueret direktør for sundhedsområdet i Region Syddanmark, til TV SYD.
  Responstiden er et tal for, hvor hurtigt ambulancerne formår at komme ud til borgerne på de såkaldte A-kørsler, der bliver sendt ud, når en borger er i akut livsfare.
  